บอร์ดก.ล.ต.เห็นชอบหลักการกำกับดูแล 2 ธุรกิจสินทรัพย์ดิจิทัลประเภทใหม่!
บอร์ดก.ล.ต.เห็นชอบหลักการกำกับดูแล 2 ธุรกิจสินทรัพย์ดิจิทัลประเภทใหม่!
บอร์ดก.ล.ต.เห็นชอบหลักการกำกับดูแล 2 ธุรกิจสินทรัพย์ดิจิทัลประเภทใหม่!
5 ก.ค. 2562

นางสาวรื่นวดี สุวรรณมงคล เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยภายหลังการประชุมคณะกรรมการ ก.ล.ต. ประจำเดือนกรกฎาคม 2562 ว่า คณะกรรมการ ก.ล.ต. มีมติเห็นชอบหลักการกำกับดูแลธุรกิจที่ปรึกษาสินทรัพย์ดิจิทัล และธุรกิจผู้จัดการเงินทุนสินทรัพย์ดิจิทัล ให้เป็นธุรกิจสินทรัพย์ดิจิทัลประเภทใหม่เพิ่มเติม
คณะกรรมการ ก.ล.ต. มีมติเห็นชอบหลักการกำกับดูแลธุรกิจสินทรัพย์ดิจิทัลประเภทใหม่เพิ่มเติม เนื่องจากในช่วงที่ผ่านมา มีบริษัทหลักทรัพย์สนใจที่จะประกอบธุรกิจการให้คำแนะนำ รวมถึงการบริหารจัดการลงทุนในสินทรัพย์ดิจิทัลให้แก่ผู้ลงทุนเพื่อเป็นทางเลือกในการลงทุนให้แก่ประชาชน ในขณะเดียวกันมีผู้ดำเนินการให้คำแนะนำ และชักชวนให้ประชาชนมาลงทุนในสินทรัพย์ดิจิทัล ซึ่งอาจเข้าข่ายเป็นการหลอกลวงและทำให้ประชาชนได้รับความเสียหายได้
อย่างไรก็ดี ในปัจจุบันพระราชกำหนดการประกอบธุรกิจสินทรัพย์ดิจิทัล พ.ศ. 2561 ได้มีการกำหนดให้ “ธุรกิจสินทรัพย์ดิจิทัล” ครอบคลุมถึงธุรกิจศูนย์ซื้อขายสินทรัพย์ดิจิทัล ธุรกิจนายหน้าซื้อขายสินทรัพย์ดิจิทัล และธุรกิจผู้ค้าสินทรัพย์ดิจิทัล เท่านั้น  ดังนั้น คณะกรรมการ ก.ล.ต. เห็นควรกำหนดประเภทธุรกิจสินทรัพย์ดิจิทัลใหม่เพิ่มเติม ได้แก่ ธุรกิจที่ปรึกษาสินทรัพย์ดิจิทัล และธุรกิจผู้จัดการเงินทุนสินทรัพย์ดิจิทัล เพื่อให้ ก.ล.ต. มีการกำกับดูแลธุรกิจสินทรัพย์ดิจิทัลอย่างเหมาะสม อีกทั้งยังป้องกันไม่ให้มีการใช้ช่องว่างทางกฎหมายในการให้บริการในธุรกิจที่ยังไม่ได้มีการกำกับดูแล อันอาจจะทำให้ประชาชนได้รับความเสียหายหรือได้รับบริการที่ไม่เหมาะสม
ทั้งนี้ ก.ล.ต. จะเปิดรับฟังความคิดเห็นกับประชาชน (public hearing) เกี่ยวกับหลักการดังกล่าวก่อนเสนอต่อกระทรวงการคลังเพื่อออกประกาศกระทรวงการคลังต่อไป